Béres Attila

*A boldogságügyi szolgálat*

**egyfelvonásos**

szereplők

Aranka

Férfi

Gizella

Férfi *némi zajjal bejön* Bocsánat! Jó napot, elnézést, nem találtam a csengőt.

Aranka Én vagyok a csengő.

Férfi Hogyan? Nem értem.

Aranka Hogy én vagyok a csengő is. Itt minden én vagyok.

Férfi Mert hogy a félhomályban ...

Aranka Levelet hozott? Csekk, felszólítás, figyelmeztetés?

Férfi Miből tetszik gondolni?

Aranka Hát szerelmes levelet mostanában nemigen. Úgy húsz éve.

Gizell *zajjal közeledik* Arankám, visszahoztam a cicatányért. Mert már egyikünknek sincs cicája. Mi ez a por? Á, vendéged van?

Aranka Nem vendég. Gondolom, el akar adni valamit.

Férfi Nem! Kérem én a...

Gizella Tudja, fiatalember, mi az Arankával mindent megosztunk egymással. Nincsenek titkaink.

Aranka Amióta rám szakadt egy kis plafon a lakásából. Mivel fölöttem lakik.

Gizella Tenyérnyi, kis nyílás, és nem is én dübörögtem.

Aranka Azóta mindent hall, mindenbe beleszól. Mint az Úr. Föntről. Csak a hangja kicsit öregasszonyos.

Gizella Látja. Pedig én mindig jót akarok neki. De az úr nem ven-dég, milyen okból is látogatta meg?

Aranka Ezt talán majd én, ha megengeded!

Gizella Féltékeny, de megértem. Gizella vagyok, és nem szeretem, ha Gizusnak szólítanak.

Aranka Miért is jött, uram? Mi szél hozta, mert nem érek rá.

*Férfi és Gizella egyszerre*

Gizella Ugyan semmi dolgod, Arankám. Örülnöd kellene, hogy valaki egyáltalán rádnyitja az ajtó ...

Férfi Krmrrellenkrzés. Bocsánat, khrrr... csak a por...

Aranka A hivataltól? Na végre! Annyi beadvány után.

Férfi Torlódnak az ügyek, de mindent sorra veszünk. Most itt vagyok.

Gizella Adj egy papírzsebkendőt a kedves úrnak.

Aranka Papírzsebkendő? Én mosom a zsebkendőket. Hímzett textil.

Gizella Nem túl higénikus.

Aranka Gizella! Menj már föl a lakásodba. És vidd a koszos cica-tányérodat is.

Férfi Igen, én is javasolnám, hogy tessék távozni. Itt a felmérés során személyes dolgok is szóba kerülnek.

Gizella Jól van, jól van, már itt se vagyok. De aztán okosan, Arankám!

*zörögve, nyögve távozik, effekt*

Aranka *utána szól* Csak vissza ne gurulj a nyakamba!
 *a Férfihoz* Mit is mondott? Maga csak a kéményt ellenőrzi?

Férfi Nem kérem, ez a program mindent felölel, részletekbe menően.

Aranka Ideje volt már. Tessék beljebb jönni. Ha bír. Vigyázzon, tégla. Tessék, itt van a tűzhely, de nem tudok rajta, mert fönt félrement a kémény, tetszik látni, hát ez már négy éve.

Férfi Elég magasan van, alig látni, szerintem a kis lyuk ide vagy oda.

Aranka Ide vagy oda?! De hát IDE van! Nem ODA! Így könnyű!

Férfi Kérem, ha ragaszkodik, felírom. De talán menjünk sorba*.*

Aranka Kis lyuk?! Legutóbb még a kéményseprő is azt mondta, ekkorát még nem látott. Nem is volt nála annyi gipsz. Évek óta mondogatom. Írtam is. De megszűnt az irodájuk.

Férfi Mindennek eljön az ideje.

Aranka Tessék, a legjobb székem.

Férfi Köszönöm, inkább állva. Jobban meg lehet állapítani.

Aranka Maga csak a kéménnyel foglalkozik, vagy az egész lakással?

Férfi Én most mindent felmérek. Tessék mondani... *nekimegy vala-minek* Bocsánat.

Aranka A dúcokat nézi? Azok már ott tíz éve.

Férfi Látom, szögeket vert bele, és fogasnak használja.

Aranka Tíz éve a szoba közepén.

Férfi Nagyon praktikus. Ügyes. Örülünk, ha az állampolgár lele-ményes.

Aranka Mért mondja, hogy ügyes? Hogy lehet „ügyes” hat tölgyfa-gerenda a szoba közepén?

Férfi Én csak segíteni akartam. De ha gondolja, jegyzékbe veszem.

Aranka Hát vegye is! Kérem, ezen az aládúcoláson rügyek vannak tavasszal.

Férfi Most akkor ezt vegyem a lakás tartozékának? Már kényelmi szempontból értve. Mert úgy látom, megszokta. Még képet is tetszett rá akasztani.

Aranka Mert ugyanis a falba nem lehet szöget verni. Leomlik. Ré-gebben jártak itt szakemberek ketten is. Az egyik azt mond-ta, főfal, nyugodtan, a másik, hogy rabic, életveszélyes.

Férfi És aztán?

Aranka Aztán elmentek.

Férfi És a rügyek a gerendán? Az egy igen hangulatos dolog önnek, nem? Természeti csoda. Száraz fa és rügyezik.

Aranka Nem száraz. Ide csöpög a szomszéd hivatal kondemvize.

Férfi Kondenzvize. Látom, tetszik érdeklődni a modern technika iránt.

Aranka Kénytelen. Klímát szereltek be. Légkondijuk van. Hűt meg fűt, de összevissza is csinálja. Annak a vize csöpög be hozzám.

Férfi Akkor ezt most minek vegyem fel?

Aranka Hogyhogy minek? Megőrülök tőle! Tocsogott a papucsom-ban, már amíg szét nem ment.

Férfi Szóval kényelmetlenség?

Aranka AZ. AZ. Nagyfokú kényelmetlenség. Agyvérzés. Gutaütés.

Férfi Hát azért annyira talán nem. Én csak az ön érdekében. Ez a kis víz talán nem annyira fontos, hogy jegyzőkönyvezzük...

Aranka Nem azért jött? Hogy mindent felvegyen?

Férfi De... De... Viszont általában az emberek nem szoktak mindent bediktálni. Mi meg, tetszik tudni, humanizmus is van a világon, és akkor nem veszünk észre ezt-azt, kisebb dolgokat. Elnézzük. Kondenzvíz például. Egy-két csöpp.

Aranka Hát csak vegye fel, írja bele, rögzítse!

Férfi Kérem, kérem. *írja* Kon-den-zá-ci-ós víz-csöppek. Egy tízes skálán mennyire kényelmetlen?

Aranka Hahaha! Csak egy kicsit. Picit. Picikét. Mint a vallatás. Csöpögjön a maga nyakába! Télen! Huszadika után! Éjjel! Özvegyen!

Férfi Kérem szépen, az érzelmi vonatkozásokat nem vehetjük fi-gyelembe. A közvetett egészségügyi terheket nem vizsgál-hatjuk, sem a lelki tényezőket. Szerencsére.

Aranka Hát akkor ide nézzen. Ha a kis vizet nem becsüli. Nyissa csak ki azt az ajtót tessék!

*zúduló víz*

Férfi Hoppá, hoppá, kérem, ez folyik. Szinte ömlik.

Aranka Csak nyitott ajtónál. Álljon rá arra a lefordított lavórra. Ne féljen, kicsit billeg, de nem borul.

Férfi Jóindulattal mondom magának, halakat még kádban tartva is tilos lakásban. Meg ez a sás, ez már nem szobanövény! Nem akarom feszegetni, de a Vízügy, az tud erről? Mert azok aztán könyörtelenek.

Aranka Hat éve így élek.

Férfi Kérem, azért nyáron... ahogy itt az alkonyatban susog a nád, pici halak hancúroznak.

Aranka A fürdőszobámban.

Férfi Istenem, saját vízpart, helyben. Ha mondjuk az ember csak résnyire nyitja a szemét, akkor már nem is olyan kelle-metlen. Sőt. Vehetnénk mintegy panoráma szolgáltatást.

Aranka Amikor behordja a szél a hideg vizet a szobába?

Férfi Szóval felírjam ezt is? Erre nincs rubrika, megjegyzésben tudom rögzíteni, azt a kiértékelésnél odafönt nem nagyon szeretik.

Aranka Naná, hogy felírja! Vastagon és nagy betűkkel! Maga ne spóroljon a hivatalnak, *(sic)* ha végre egyszer kijöttek végre! Akkor mindent. Mindent!

Gizella *csak hang* Ne hergeld a hivatalt! Elrontasz mindent! Inkább főzzél neki kávét.

Aranka Ne figyeljen rá. Kér egy kávét?

Férfi Tessék elhinni, én nem a hivatalnak. Én személy szerint pró-bálok belehelyezkedni. A törvény adta lehetőségeken belül.

Aranka Megértem, de maga is értsen meg. Az ember itt van egyedül, múlnak az évek. Kér egy kávét? Igen, jó lesz. Felteszek egy kávét.

Férfi Egyébként itt a szoba, az kimondottan helyes. Ez a friss levegő...

Aranka Friss levegő. Attól friss, hogy nincs ablak.

Férfi Az ablak fogyóeszköz. Az ablakok kitörnek.

Aranka Kitörték a tűzoltók, amikor bejöttek. Tokostul.

Férfi Tűzeset volt? Hohó, hohó! Azt is rögzíteni kell. A másod-lagos események listáján, sajnálom. Meg kell néznem a tűz-vizsgálati jegyzőkönyvet, hogy hitelesítve van-e, rögzíteni a biztosító kárfelvételét és beszámítani a végeredménybe.

Aranka Nem kaptam semmiféle jegyzőkönyvet. Biztosítás? Hol él maga!

Férfi Hivatalos nyoma kell, hogy legyen.

Aranka Hát a tűzesetet nem is itt rendezték. Én csak felvonulási terület voltam.

Férfi Néha nem könnyű az ügyfelekkel. Most akkor volt tűz, vagy nem volt tűz?

Aranka Csak áttcsattogtak rajtam. Nem tudtak másképp eljutni a tűzfészekig.

Férfi Ja, felvonulás! Az egészen más. Szépek azok a parádék. A fényes sisakok, tarkaság, ugye?

Aranka Csákányok, csáklyák, balták, csövek! Meg a sár utánuk.

Gizella *csak hang* Ne hagyd magad, Arankám! Ezek nagyon rafináltak!

Férfi Na jó, a hangszigeteléssel kell valamit kezdeni. A szomszéd-asszony elég idegesítő tud lenni.

Aranka Tudja, nem a Gizi a legnagyobb bajom.

Férfi Jó, lépjünk! Akkor ez is rendben van. Felírom, nehogy később vitában legyünk. Az ablak, az nem hiányzik. Nem-hi-ány-zik.

Aranka Mert ha volna ablak, akkor belehalnék a széngázba.

Férfi Széngáz? Na, ne tessék már .... Széngáz? Hiszen itt központi fűtés van. Hallom.

*kis szünet, és lám, tényleg hallani a jellegzetes zúgást, berregést*

Aranka Igen, de a fő kazánból a kéményen át bejön hozzám a széngáz.

Férfi Ide? Szénmonoxid?

Aranka Az. Szénmono! Jegyzőkönyvileg.

Férfi Asszonyom a központi kazán zárt rendszer. Lakásban nem javítható. Mi a lakhatóságot mérjük fel. Én azt javaslom, ne vacakoljunk most azzal a kis széngázzal. Bejön, kimegy, nem igaz?

Aranka Vacakoljon csak, vacakoljon. Vacakoljon. Írja: széngáz.

Férfi Van, akinek egyáltalán nincs lakása, tudja? Na, az aztán kényelmetlenség.

Aranka Írja: ablaküveg.

Férfi Margarinos dobozban laknak! Dobozokban! Tudja? De én jóindulattal viszonyulok. Már amit a törvény megenged.

Aranka Írja: fürdőszoba.

Férfi Csomagoló papírral takaróznak! Hogy miket látok én, el nem mondható. Télen-nyáron.

Aranka Írja: vakolat.

Férfi Mi igyekszünk toleránsak lenni, de elvárjuk a lakosság józan hozzáállását.

Aranka Felírt mindent? Igen?

Férfi Kérem, kérem, ha nem tetszik bízni bennem, akkor megyek is. Jegyzőkönyvezem, hogy az állampolgár nem volt együtt-működő, ezért a következő, szigorúbb fokozatba lép az eljárás.

Gizella *hang* Itt a kávé már nem segít. Ültesd le! Kínáld meg sörrel!

Aranka Gizus dugulj el!

Férfi Van még valami felsorolnivalója?

Aranka Parketta rohad, mennyezet leszakad, a tűzhely nem műkö-dik, ajtó nem zár, csótányok, egerek, néha borz és menyét.

Férfi Ne tessék már! Borz? Menyét?

Gizella Tanúsítom! Éjjelente forgalom van, bejönnek, valami mász-kálás, kaparászás mindig felhallatszik.

Férfi Ugorjunk. Ez már az állatvédőkre tartozik. Velük aztán tes-sék vigyázni, inkább be se engedje őket. Ők kegyetlenül könyörtelenek, rosszabbak a Vízügynél.

Aranka Maga csak végezze a dolgát, jó?! Mikor jönnek?

Férfi Kik?

Aranka Hát a munkások! Megcsinálni végre a lakást.

Férfi Ó, hát az nem az én dolgom.

Aranka Micsoda?

Férfi Akkor most összeadjuk. *félhangosan morog, nem foglalkozik Aranka közbeszólásaival* Lássuk csak, a kémény, igen, húsz, huszonkettő, ...

Aranka *közeledik a férfihoz* Mit számol?

Férfi ... dúcok, annyi mint, hát igen ez harminckettő, szorozva ...

Aranka Nem javítják?

Férfi ... fürdőszoba,

Aranka Inkább pénzt adnak?

Férfi ... igen, ez legyen tizenhat ...

ARANKA Én pénzt is elfogadok, ...

FÉRFI Ajtó és ablak, annyi mint kilátás...

ARANKA Még egyszerűbb is a készpénz.

FÉRFI ... hatezerötszáz általános forgalmi adó százalékban az ...

ARANKA Mi a hatezer? Csak nem képzeli?

FÉRFI Gáz, tűzoltók…

ARANKA Tessék rendesen nekem ...

FÉRFI ... vakolat, összeadjuk.

ARANKA ... felszámolni mindent.

FÉRFI Sapsapsap... Hát, asszonyom, akárhogy is igyekeztem a legjobb indulattal kezelni, ez kétszáznyolcvannezer...

ARANKA Arról szó se lehet, annyiból még a konyhát se lehet rendbe hozni.

FÉRFI Plusz a banki alapkamat százötven százaléka, tíz évre visszamenőleg, ugye a kényelmetlenség kezdetétől, meg az eljárási illeték ... az összesen kétszáznyolcvanezer, igen, cakk és pakk.

ARANKA Hát az semmi! Hát az mire elég? Panaszt teszek. Abból nem lehet. Még a felére se futja. Na jó, mikor fizetnek? Talán megelégszem. Ha! Ismétlem, ha! Ha elég hamar fizetnek.

FÉRFI Kik?

ARANKA Haha! Kik! Maga aztán bitang. Hát maguk! A hivatal.

FÉRFI Azt hiszem, itt valami tévedés van.

ARANKA Nincs tévedés. Nevetséges rablás. Ki akarják szúrni az ember szemét ennyivel.

FÉRFI Kérem szépen, az összeget NEM mi fizetjük, hanem Ön fizeti.

ARANKA *tréfának veszi* Há-há! Ez jó! Én mindjárt láttam a maga szemén: ez ellenőrszem! Na hozom a sört.

FÉRFI Nem! Mondom, az összeget nem mi fizetjük, hanem ön fizeti.

ARANKA Én? Kinek?

FÉRFI A nemzeti kényelemellenőrzési hivatal lakosságellátó fő-osztályának.

ARANKA Mi-cso-da...?

FÉRFI Bírság. Másképp mondva büntetés.

ARANKA Hogy nekem? Hogy én? Hogy fi...?

Férfi A NAV szedi be. Le is vonják, aki nem fizet.

Aranka Viccel. Én rögtön láttam, hogy a szeme se áll jól. Igaza van a Gizusnak. Na jó, hozom a sörét.

FÉRFI Kérem, én megmondtam.

ARANKA *rádöbben, hogy komoly* Nem mondta.

FÉRFI Mondtam. Én előre közöltem kérem, hogy ellenőrzés.

ARANKA Az csak a kéményre! Azt mondta, KÉMÉNYELLENŐRZÉS!

FÉRFI Nem, kérem, én azt nem mondtam. Talán a hölgy hallásával is van valami, de ezt nem írom fel.

ARANKA Nem vagyok hülye. Jól hallottam.

FÉRFI Azt mondtam: KÉNYELEMELLENŐRZÉS.

ARANKA Kéményt mondott.

FÉRFI Nem. Azt mondtam, kényelemellenőrzés.

ARANKA Azért jött, hogy végre rendbe hozzák a lakást!

FÉRFI Nem kérem. A mi hivatalunk ellenőrzi a lakosság KÉNYELMI állapotát.

ARANKA Mit? Nem értem!

FÉRFI A kényelmi állapotát ellenőrizzük a lakosságnak, és ahol KÉNYELMETLENSÉGET tapasztalunk, ott kénytelenek va-gyunk BÍRSÁGOT kiróni.

ARANKA Hogy mi? Micsoda bírság? Kire?

FÉRFI Az állampolgárra, természetesen.

ARANKA Hát... hát hát... ez nem... hát mi? .. háát hogy?

FÉRFI Törvény van rá.

ARANKA Ez hihe... hogy még én..? Ki találta ezt ki...

FÉRFI Ez, kérem, törvény. A lakosságról való gondoskodás része, a jóléti ellátó programon belül. Egyébként uniós kötelezett-ség is. Nemzetközi szabályok vannak már mindenre.

Aranka Ez csak valami trükk lehet.

Férfi Szó nincs trükkről. Tessék, itt a fizetési meghagyás.

ARANKA És ha fellebbezek?

FÉRFI Senki nem húzhatja ki magát, asszonyom.

ARANKA Fellebbezhet ám az ember...

FÉRFI Csekk...

ARANKA ... én elmegyerk akár az atyaúristenhez is.

FÉRFI Tértivevény ...

ARANKA Disznóság! Nem hagyom!

FÉRFI Okmánybélyeg megváltás.

ARANKA Gazemberség.

FÉRFI Most mért van úgy oda? Ez az összetartozás. A közös érzés!

ARANKA Mit itt közös? Én özvegy vagyok!

FÉRFI Európai özvegy!

ARANKA Mit akar folyton ezzel az Európával?

FÉRFI Oda tartozunk. És az odatartozással az állampolgárra nézve is járnak kötelezettségek. Nem viselhet mindent az állam. Tessék, itt egy tájékoztató. Majd olvassa el figyelmesen. Vagy inkább menjen el a téjékoztatóra, ahol részletesen ...

ARANKA Nem megyek sehova. Nézze meg a térdem!

FÉRFI Nem? Arra vár, hogy majd magával kivételt tesznek? És a jövő?! A jövőt ki fogja építeni, ha mindenki kivonja magát!

ARANKA Milyen jövő? Hát annyi pénz nincs is, amennyit el akarnak venni tőlem.

FÉRFI Ennyi az ára. A kényelem nem gyerekjáték. A lakossági gondoskodás nem alku tárgya, kérem.

ARANKA És nem lehet? ... Valahogy ... valamit ... Legalább csökkenteni. Egy kicsit.

FÉRFI Nem, nem. Semmit sem tehetek. Kétszáznyolcvanezer fo-rint. Ha meggondolom, ennyi kényelmetlenséget rég láttam, mint itt az ön lakásában. Mit szól ehhez a világ! Egyre ma-gasabb a mérce!

ARANKA Akkor én most inkább nem is ..

FÉRFI De igen, de igen, de igen.

ARANKA De nem ...

FÉRFI Ez egy méltányos ár. Egyébként sok mindent nem számol-tam fel. A vakolat a lábasban. Azt gondolja, nem láttam? Láttam, de nem szóltam. Meg a szék, aminek három lába van. Tetszik látni, mi is emberek vagyunk. De hát itt a dúcok a szoba közepén, egy ellenőrzés során hogyan akarja el-titkolni? Meg a víz! Térdig!

ARANKA Bokáig. De ha a téglákra lépek, így, akkor észre se veszem. Nem lehetne valamit mégis? Drága ellenőr úr. Fél évi nyugdíjam.

FÉRFI Itt van a jegyzőkönyvben minden feketén-fehéren, ön dik-tálta. Ön ragaszkodott. A dúcok...

ARANKA *kacér* Jaj, hagyja már azokat a dúcokat. Egészen megszoktam őket. Nézze, rászögeztem az uram fényképét. Látja, hason-lítanak. Ő is ellenőr volt.

FÉRFI De a dúc gerendáit kerülgetni kétségtelen kényelmetlenség.

ARANKA Ugyan, dehogy. Kimondottan kényelmes!

FÉRFI Nem hihető.

ARANKA Tudja, miket kerülgettem én már életemben? Ez már semmi nekem.

FÉRFI De ezek itt állnak a szobájában. Nekimegy, kerülgeti, ajaj.

ARANKA Húzza ki a gerendákat.

FÉRFI Hogy húznám. Leesik a mennyezet.

ARANKA Csak a listáról! A papiroson. Húzza ki, kérem.

FÉRFI Nem tehetem.

ARANKA Nézze, ha ez nem volna itt a szobámban, ez a négy gyönyörű tölgyfagerenda, ezek az ősi természeti rönkök, akkor ez a Gizi leesne most ide nekem. A maga fejére. Meg még az őfölötte lakó is. Családostul. Az nagyobb kényelmetlenség volna nem? Az én koromban! Húzza ki...! Tegye meg. Húzza ki.

FÉRFI Hát jó, emberség is van a világon. Bennem van. De még így is marad kétszáztízezer forint! És milyen elnéző voltam!

ARANKA Na, mutassa csak, hadd ném azt a listát...

FÉRFI Sajnálom, nem lehet!

ARANKA Valamit még biztosan ki lehetne húzni.

FÉRFI Sajnálom, kitöltés után tilos bepillantani.

ARANKA Édes drága ellenőr úr, valamit csak ki lehet találni. Felírta például ezt a ... azt a lukat. Hát mit kell ilyen kis lukakat felírni?

FÉRFI Tetszik látni, ott van a kéménynél. Feketén fehéren.

ARANKA Ugyan, nem is luk az. Vegyük szellőzőnek.

Férfi Maga ragaszkodott hozzá, én meg se láttam volna, ha nem mondja.

Aranka Mondtam, mondtam, mert úgy megörültem magának.

Férfi Ember próbál segíteni, de akkor kiabálni tetszett velem.

Aranka *csábít* Nem volt az kiabálás. Szenvedélyes vagyok, az igaz. Belép egy férfi az ember életébe, mit mondjak, adódhat olyan hely-zet, amiben egy kis szenvedély feloldja a feszültséget.

Férfi Ezt felejtse el. Tudja, mindenféle korrupció növeli a bünte-tést. Sőt!

Aranka *búg* Egy kis gyengédség még nem korrupció. Pláne, ha senki nem tudja meg. Magukat elkábították ott abban a hiva-talban.

 Gizella *hang* Aranka! Észnél légy!

Aranka Gizi, kuss!

Férfi Térjünk csak a tárgyra.

Aranka Hát a lyuk. Ha oda teszem ezt a képet, nem is látszik. Nem is látszik luknak.

Férfi Nem tud tőle tüzelni. Asszonyom, hát nem lehet főzni sem.

Aranka Ki akar itt főzni? Pláne tüzelni!

Férfi Nem akar?

Aranka Senki.

Férfi Hát, végül is ...

Aranka Hideget eszem úgyis.

Férfi Oké. Lyuk kihúzva.

Aranka Köszönöm. Na látja!

Férfi De még mindig százkilencvenhatezer négyszáz.

Aranka Higgye el, jó nekem itt. Már úgy megszoktam, el se köl-töznék innen.

Férfi Az előírások sajnos szigorúak. A fürdőszobacsap például nem csöpöghet nulla egész hat ezrelék mikrozsul per óránál jobban. Ezek nemzetközi normák.

Aranka Gondolja, hogy Európa észrevenné, ha kihúznánk a listáról azt a fürdőszoba csapot? Nem is csorgás az. Kis csepegés. Pötty, pötty, pötty ...

Férfi Sajnálom, asszonyom. Nulla egész hat ezrelék a norma. Itt meg folyik. Csobog. Zúg. Zúg, mint a Tisza.

Aranka És ha mondjuk, ezt az egész fürdőszobát elfelejtenénk... ?

Férfi Ánblokk az egészet lehetetlen. Hát az komoly tétel. Privá-tin szívesen megtenném, asszonyom, de köztisztviselőként nincs rá mód.

Aranka Az orvos mindig azt mondta nekem, hogy fürdőre kell mennem. Szanatóriumba. Az ágy ingyenes, de a koszt ön-költséges, hol telik nekem arra. Egy üveg sört egy hétre be-osztok. Nem vagyok koldus, de meg kell gondolnom.

Férfi Ez most hogy jön ide?

Aranka Például vehetnénk úgy is, hogy ez itten egy gyógyvíz. Úgy van: gyógyvíz.

Férfi Már hogy tetszik ezt gondolni? Hát hogy vehetnénk úgy? Nem csalhatok, kérem. Nem lehet összevissza beírkálni mindent. Normatívák és protokollok vannak.

Aranka Amikor leszakadt a polc, feloldódott a vízben az összes gyógyszerem. Vitaminok, görcsoldók, roborálószerek... Nagyon jó kis víz lett ám belőle, kérem.

Férfi Roboráló?

Aranka Bizony, ide jár az egész szomszédság. Mindenre jó a vizem, ami a fürdőszobámban fakad. Visszérre, vérnyomásra, elég-telen funkciókra. Az egész utca ide jár, még a plébános is lábat áztat benne. Ez még a férfierőt is serkenti. Nem pró-bálja ki? Egy korty.

Férfi Hogy? Előtte itt más a lábát!? Én meg igyam meg!? Ne tessék haragudni, mindennek van határa.

Aranka És ha nincs? És ha nincs határ, akkor itt most miről beszé-lünk? Ott van például a Gangesz.

Férfi Mi van a Gangesszel?

Aranka Abban százak, ezrek fürdenek naponta. Hömpölyög a szennyes víz, ránézni is kész fertőzés, és megtisztulnak az emberek, mert hisznek benne. Maga miben hisz!

Férfi Ezt azonnal hagyja abba. Indiában nincs ilyen gondoskodó kormányzás. Sorsukra vannak hagyva az emberek.

Aranka Csak rávilágítottam, hogy mindennek két oldala van.

Férfi Jó, jó, Gangesz, gyógyvíz, roborálunk. Fürdőszoba kihúzva.

Aranka Na látja, ez emberség.

Férfi Ez csak korrekt szakértelem.

Aranka Köszönöm.

Férfi Marad nyolcvannégyezer hatszázhuszonöt.

*csönd*

ArankaNyolcvannégyezer ...

Férfi ... hatszázhuszonöt.

Aranka *álvidám* Na, azt pedig úgy ahogy van, az egészet elengedhetné. Méltányosságból.

Férfi *fojtott hangon kiabál*  Ne tessék kérem tréfát űzni!

 Ez nem vicc. A jelentéseinket elemzik és komolyan veszik! Szakbizottságok! Adatbázisok! Algoritmusok! Az EUÖKO is szondáz bennünket. Hát ne tessék tréfát űzni ebből!

Aranka Ebben nincs semmi tréfa. Halálosan komoly. Nézzen szét végre, ez itt egy kényelmes hely! Gondoljon a hajléktala-nokra. A margarinos dobozban!

Férfi Ez itt nem kényelmes. Már hogy volna az?

Aranka Kényelmes. Ide ülök, így ni, ringatózóm és kinézek a pano-rámámra.

Férfi Annak a széknek három lába van.

Aranka Maga szerint négylábú széken lehet ringatózni?

Férfi Ragaszkodnom kellett volna a törvény betűjéhez.

Aranka A kényelem végül is az egy ... egyéni dolog.

Férfi. *olvassa* Kondenzvíz a szomszédból mint a vallatás, nádsusogás, gutaütés ...

Aranka Valójában nézőpont kérdése, ...

Férfi ... ablak hiánya, szénmonoxid a kazánból...

Aranka ... a testi igények, a fizikai luxus, mind mind a múlandóság szolgája...

Férfi ... parketta rohad, mennyezet potyog...

Aranka Azt mondják, Tibetben ...

Férfi ... szekrény szétverve, ajtó rossz...

Aranka ... azok a remeték egy hétig rágcsálnak egy gyökérdarabot, és ...

Férfi ... csótányok, egerek, esetenként nagyobb kártevők, például borz előfordulása a lakásban...

Aranka *emeli* ... és azok a remeték a világ legbölcsebb emberei. Ron-gyokban. Télben. A világ tetején. Mert tudnak valamit az életről.

Férfi Ez nem a Tibet!

Aranka Azok a szerzetesek nem is értenék a maga kérdéseit. „Komfort!”

Férfi Ez így nem korrekt. Ez nem korrekt. Ahogy ön forgatja, az kiforgatás!

Aranka Ugyan már, ezek csak szavak. Mit is mondott? *csend* Na! Hogy is hívják magát? Béla?

Férfi Ferenc. De nem mondtam semmit.

Aranka Ugyan már, Ferenc, dobjuk ezt el. Vegyen elő egy másik űrlapot.

Férfi Számozott példányok.

Aranka Ejtsük le, rögtön. Így ni. Kér egy pohár gyógyvizet?

Férfi Más a lábát áztatja benne, én meg igyam meg? Hogy képzeli?

Aranka Az életet magunknak kell megoldani.

Férfi De hát hogy tetszik gondolni?

Aranka Úgy, hogy itt minden a legnagyobb rendben van. Vegyen elő egy új űrlapot, ez már úgyis elázott. Beírjuk, hogy „Komfort: első osztályú. Kifogástalan”. Hiszen látja.

Férfi Persze, most beírjuk, aztán meggondoljuk, reklamálunk és követelőzünk, igaz?

Aranka Nem követelek. Nem akarok senkitől semmit. Maximálisan elégedett vagyok.

Férfi Most. Most ezt mondja. Egy óráig. Néhány napig. De a boldogság, kérem, az egy komoly dolog.

Aranka Aláírok magának egy nyilatkozatot.

Férfi Szóval, hajlandó?

Aranka Hajlandó vagyok.

Férfi Nyilatkozik?

Aranka Nyilatkozom.

Férfi Felelőssége tudatában? Mert ellenőrizni fogjuk ám!

Aranka Fölösleges. Felelősségem tudatában nyilatkozom. Írja!

Férfi Igen?

Aranka Felelősségem tudatában nyilatkozom, hogy én ezentúl most már mindig csak boldog leszek. Boldog, boldog, boldog, boldog, boldog, boldog, boldog, boldog …

Férfi Itt tessék aláírni!

*kis szünet*

Gizi *hang föntről* Hozzám mikor jön, ellenőr úr?

 *VÉGE*